als_Latn dik_Latn sag_Latn
Ministrja e Integrimit Evropian prej 4 vitesh, Klajda Gjosha, në një intevistë së fundmi është ndalur në lidhje me shkarkimet e ditëve të fundit, ashpërsimin e gjuhës në këtë fushatë zgjedhore, programin për 4 vitet e ardhshme, etj. Gjosha, e cila është e para në listën e LSIsë për Tiranën, është shprehur se të majtë e të djathtë, me besimin e humbur te një politikë e vjetëruar, e sprovuar dhe arrogante, bashkohen çdo ditë në LSI. E pyetur nëse ndihet e rrezikuar kjo forcë, pas një koalicioni të mundshëm PD-PS pas zgjedhjeve, ajo ka konfirmuar se LSI nuk është ndjerë e kërcënuar asnjëherë nga koalicionet para apo pas zgjedhore.
Zonja Gjosha, ju jeni ministre e Integrimit dhe njëkohësisht kryesoni listën e kandidatëve për deputetë të Tiranës, e cila pritet të jetë edhe një nga betejat më të forta në këtë garë elektorale, ndërkohë që ditët e fundit vihet re një ashpërsim i gjuhës nga drejtuesit e forcave politike, por nga ana tjetër, edhe shumë shkarkime nga radhët e LSI-së, si i shihni ju të gjitha këto?
Personalisht, kam qenë gjithnjë kundër gjuhës së ashpër në politikë, pasi kam besuar dhe besoj se të gjitha partitë politike, veçanërisht në zgjedhje, duhet të konkurrojnë me programe, platforma, duhet të kenë vizion dhe t’u qëndrojnë sa më larg retorikave, duke ofruar alternativa për qytetarët. Pritshmëritë e mia, për të qenë e sinqertë, kanë qenë të tilla për këtë garë, por, me sa duket, Shqipëria është ende larg atij standardi, ku dita e zgjedhjeve është një ditë, ku njerëzit votojnë të lirë dhe të bindur për cilëndo forcë politike. LSI është përpjekur në fakt të përcjellë këtë lloj fryme jo vetëm në radhët e saj, por gjatë gjithë këtyre viteve në të gjithë klasën politike shqiptare, duke u bërë model i konsensusit, dialogut, bashkëpunimit dhe qëndrueshmërisë në parimet e saj. LSI nuk ka pasur asnjëherë probleme me asnjërën prej dy forcave, të cilat deri tani kanë qenë të mëdha dhe është pozicionuar si një faktor stabiliteti sa herë ka qenë e nevojshme. Kjo, me sa duket, ka qenë arsyeja pse në harkun kohor të 4 viteve, asaj i janë bashkuar mijëra qytetarë dhe sot jemi përpara një fakti të kryer ku LSI nuk është më një parti e vogël, por një parti që garon e barabartë me dy forcat e tjera. Unë kam bindjen se edhe surprizat e marrëveshjes mes PD dhe PS, të cilën ne e imponuam që në fillim dhe e përshëndetëm në fund, janë përpjekje të cilat janë shkaktuar për shkak të frikës nga rritja e LSI. Jo vetëm si ministre e Integrimit, si kandidate për deputete në Tiranë, por edhe si një qytetare e thjeshtë e këtij vendi kam mbajtur një qëndrim në lidhje me shkarkimet tërësisht në shkelje të ligjit të nëpunësit civil të bëra ditët e fundit. E nënvizoj këtë, pasi çdo shkelje ligji ka një kosto dhe është për të ardhur keq që këtë kosto do ta paguajnë taksapaguesit shqiptarë, pasi një pjesë e mirë e të shkarkuarve, duke fituar betejat ligjore, do të marrin dëmshpërblimin e tyre. Në raport me qytetarët, këto vendime janë tërësisht absurde dhe të padrejta. Në raport me LSInë, jua them me bindjen e plotë se çdo sulm i qëllimshëm ndaj kësaj force politike, atë veçse e bën më të fortë.
A ka tensione në fushatën në Tiranë, e ndieni ju këtë presion nga votuesit tuaj?
Unë jam në kontakt të përditshëm me qindra qytetarë dhe më lejoni të theksoj se ata janë gjykatësit më të mirë qoftë për farsat e inskenuara, qoftë për tentativat e dështuara për t’i frikë suar apo për t’u bërë presion mbi votën e tyre. Ajo që unë shoh gjithashtu është se të majtë e të djathtë, me besimin e humbur te një politikë e vjetruar, e sprovuar dhe arrogante, bashkohen çdo ditë në LSI, duke dëshmuar lodhjen nga premtimet e pambajtura, mosmirënjohja dhe përdorimi jo i drejtë i pushtetit. Takoj çdo ditë familje dhe qytetarë, të cilët është për të ardhur keq sa halle e probleme kanë. Nuk mund të bëjmë sikur nuk i shohim këto probleme, të cilat nisin që nga infrastruktura, papunësia, varfëria e në disa zona madje deri tek uji e dritat. Tirana i ka brenda të gjitha realitetet, ajo që duan qytetarët janë zgjidhjet që do t’u jepen familjeve të tyre.
A ndihet e rrezikuar LSI, pas një koalicioni të mundshëm PD-PS pas zgjedhjeve?
LSI nuk është ndjerë e kërcënuar asnjëherë nga koalicionet para apo pas zgjedhore. Gjithashtu nuk është ndjerë e kërcënuar as brenda natës, kur është ndryshuar Kushtetuta. Nuk është ndjerë e kërcënuar, sepse ka me vete mbrojtjen më të mirë të mundshme: qytetarët shqiptarë. Gjithkush që mendon se mund t’u fyejë atyre inteligjencën, gabohet.
Me cilën parti janë më shumë gjasat që LSI të jetë në koalicion pas zgjedhjeve të 25 qershorit, a mbetet opsion një LSI në opozitë?
LSI është futur në këto zgjedhje me një vendim të qartë për të dalë forcë e parë. Nuk kemi menduar as për koalicione të mundshme, pasi ne besojmë se është vota e qytetarëve ajo që do të vendosë kush do ta qeverisë vendin dhe cili është drejtimi i vërtetë që i duhet. Është anatemuar vazhdimisht LSI-ja se është një forcë politike, e cila ka qëndruar në pushtet këto 8 vitet e fundit, por më lejoni të sqaroj edhe një herë se LSI është krijuar si opozitë ndaj pushtetit arrogant në dëm të qytetarëve dhe si një parti e tillë jo vetëm që nuk i trembet opozitës, por e ka bërë opozitën shumë më mirë se vetë opozita edhe në bashkëqeverisje.
Ndërkohë edhe ish-kryetari i LSI-së, zoti Meta, duket se i është përgjigjur dy ditët e fundit me sulm frontal Kryeministrit Rama dhe kreut të PDsë, zotit Basha… përtej qetësisë që e ka karakterizuar atë si kryetar i LSIsë apo kryetar Parlamenti.
Së pari, mendoj se LSI nuk mund të mbajë përgjegjësi që nuk i takojnë për vendimmarrje apo abuzime të këtyre 4 viteve që ka qenë në bashkëqeverisje me PS. Së dyti, jam e bindur se zoti Meta nuk ka dalë në asnjë moment jashtë dy parimeve mbi të cilat ka themeluar LSInë, që janë: Mirënjohja dhe fjala e mbajtur. Janë dy shtylla që LSInë e kanë mbajtur në këmbë në ditë shumë të vështira, të cilat LSI i ka pasur të palëkundura. Por, nga ana tjetër, unë mendoj se të thuash disa të vërteta, është një detyrim që të gjithë ne e kemi jo vetëm ndaj votuesve të LSI, por ndaj gjithë qytetarëve shqiptarë.
Të ndalemi pak te programi i LSI-së, ju e keni bërë publik atë dhe zotoheni për krijimin e 170 mijë vendeve të reja të punës. Si do të realizohet kjo?
LSI qëndron për një zhvillim dhe model të ri ekonomik, që krahas fuqizimit të sektorëve vitalë të ekonomisë, si bujqësia, turizmi, industria, të investohet në ekonominë e dijes dhe teknologjisë së informacionit si e ardhmja e zhvillimit ekonomikosocial. Ne nuk vijmë me një plan të pamenduar, për secilin nga sektorët që do gjenerojnë vende pune përveç incentivave dhe lehtësirave që do të krijohen janë përcaktuar në mënyrë të detajuar edhe vendet e reja të punës. Për të gjithë ata sektorë që janë me potencial për hapjen e këtyre vendeve do të ketë jo vetëm subvencione nga shteti, por edhe lehtësira të tjera fiskale. Ne do të promovojmë bizneset e reja, do të ofrojmë kredi të buta për të rinjtë apo gratë e reja në sipërmarrje, të cilat kanë nevojë për një kapital për të nisur biznesin e tyre.
Cilët janë sektorët që do të mbajnë peshën e punësimeve të reja?
Sektorët ku ne mendojmë se do të prodhojmë vende pune janë 4 sektorë jetikë, si: sektori bujqësor, agroindustrisë dhe peshkimit, sektori i turizmit, sektori i infrastrukturës, energjetikës dhe industrisë e sektori i shërbimeve profesionale. Pjesë kryesore e programit janë 100 mijë vende pune vetëm për të rinjtë. Si do ta realizoni këtë, pasi tregu i punës përcaktohet nga kërkesëoferta? Pikërisht për këtë arsye në programin tonë ne do të orientohemi te tregu i punës. E them këtë sepse me të drejtë sot orientimi që kanë marrë të rinjtë është ai i një diplome që nuk u ofron atyre punësim. Sot kemi një treg pune të tejmbushur me ekonomistë, me juristë, ndërkohë që shumë profesione të tjera kanë mangësi të theksuara. Ne kemi një program ambicioz e të detajuar për të rinjtë dhe 100 mijë vendet e reja të punës nuk janë thjesht një premtim në ajër. Ne do ta realizojmë këtë nëpërmjet edukimit, trajnimit dhe kualifikimit të kapitalit njerë zor, pasi “Arsim për Punësim” mbetet bindja jonë për të krijuar bazën e ekonomisë së dijes, duke u siguruar studentëve diploma të vlefshme për të gjetur një vend pune. Në këtë kontekst, do të rishihen kurrikulat arsimore. Nga ana tjetër, në çdo universitet do të krijohet “Fondi i Inovacionit” dhe “inkubatorët e biznesit” për të motivuar financiarisht “idetë inovative” për plane dhe modele biznesesh të propozuar nga vetë të rinjtë, si dhe do të zhvillohen periodikisht konkurse kombëtare “për 10 idetë më të mira të biznesit”. Ne do të investojmë në ringritjen e shkollave profesionale me objektivin e qartë se raporti i arsimit profesional me atë të përgjithshëm brenda 4 viteve të arrijë në 50% me 50%, duke marrë në konsideratë që premtimi ynë është për arsim të mesëm të detyrueshëm. Do të iniciojmë “Programin Kombëtar Learn and Earn – Mëso dhe Fito”, një program trajnimesh dhe kualifikimesh të paguara për studentët më të mirë, që do t’i paraprijë punësimit të plotë të tyre me mbarimin e universitetit. Këta studentë do të kenë kontrata pune të firmosura para mbarimit të studimeve. Kemi planifikuar gjithashtu të stimulojmë bizneset që punësojnë të rinj, nëpërmjet subvencioneve e stimuj të tjerë fiskalë. Lehtësirat fiskale do të jenë kryefjalë e programit tonë jo vetëm për të rinjtë, por për të gjithë qytetarë.
Shumë të rinj po emigrojnë, a keni ju një strategji për t’i mbajtur ata këtu?
Arsyeja pse shumë familje shqiptare zgjedhin të emigrojnë sot është papunësia dhe pamundësia për të pasur standarde normale jetese, për të siguruar më shumë të ardhura, për të rritur fëmijët e tyre me një arsim më cilësor, në një vend ku trajtimi shëndetësor është ai i duhuri. Pikërisht duke pasur parësor punësimin e të rinjve, mbështetjen për familjet e reja dhe rivitalizimin e ekonomisë duke krijuar lehtësira fiskale për biznesin, pra duke ndërtuar një ekonomi të qëndrueshme këtu në vendin tonë. Vetëm duke u ofruar këtë model qytetarëve ne do të mundemi t’u japim atyre vizionin e duhur dhe të prekshëm pse duhet të qëndrojnë në Shqipëri, ka thënë ajo për “Panorama”.
Si ministre e Integrimit, ju jeni shprehur se miratimi i Reformës në Drejtësi do të ishte një garanci më e madhe për investimet e huaja në Shqipëri, a ka LSI në programin e saj incentiva të qarta për të thithur investimet e huaja?
Natyrisht ne i kemi dhënë prioritet zhvillimit të turizmit, ku me lehtësirat që do të ofrohen për investitorët do të nxiten investimet e huaja, për t’i dhënë një tjetër hov zhvillimi këtij sektori shumë të rëndësishëm për vendin, ekonomisë kombëtare dhe ta transformojë Shqipërinë në një destinacion turistik mesdhetar të preferuar, të veçantë e konkurrues në rajon brenda dekadës së ardhshme. Qëllimi ynë është të krijojmë një industri turistike të qëndrueshme dhe të cilësisë së lartë, që do të mundësojë rritjen e ndjeshme të të ardhurave, hapjen e vendeve të reja të punës dhe rritjen e standardeve të jetesës. Në thelb të Planit Kombëtar të Turizmit do të jetë kthimi i Shqipërisë në një destinacion turistik gjatë gjithë vitit përmes të gjitha formave të zhvillimit turistik. Ne synojmë që brenda 4 viteve me përfundimin e disa rezorteve turistike, mbi gjysmën e 500 milionë eurove që shqiptarët shpenzojnë në vit jashtë vendit për pushime, ta shpenzojnë në vendin tonë. Turizmi është një sektor strategjik me potencial për thithjen e investimeve të huaja dhe krijimin e mbi 50 mijë vendeve të reja të punës (turizëm bregdetar, malor, ekoturizëm, gjeoturizëm, historik, agroturizëm, kulinar, shëndetësor etj). Nga ana tjetër, përmes një plani konkret në programin tonë angazhohemi për t’i dhënë një mbështetje dinamike industrisë vendase, si dhe për të tërhequr kompanitë e huaja që të investojnë kryesisht në Zonat e Lira Ekonomike dhe Zonat Industriale dhe Teknologjike për ta kthyer Shqipërinë në një qendër rajonale industriale për Europën Juglindore, duke shfrytëzuar pozitën gjeografike dhe potencialet portuale të vendit tonë. LSI propozon hartimin e paketës fiskale më konkurruese në rajon me normën më të ulët të tatimit prej 8%, si dhe një sërë përjashtimesh tatimore e taksash të kushtëzuar me krijimin masiv të vendeve të reja punës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn